UN คาดปี 59 ศก.โลกขยายตัวเพียง 2.9% เหตุราคาสินค้าโภคภัณฑ์ชะลอตัวลง
UN คาดปี 59 ศก.โลกขยายตัวเพียง 2.9% เหตุราคาสินค้าโภคภัณฑ์ชะลอตัวลง
11 ธ.ค. 2558

องค์การสหประชาชาติ (ยูเอ็น) เปิดเผยว่า สถานการณ์และแนวโน้มเศรษฐกิจโลก (World Economic Situation and Prospects) ปี 2559 มีแนวโน้มขยายตัวเพียง 2.9% ในปี 2559 และคาดว่าในปี 2560 เศรษฐกิจจะขยายตัวเพียง 3.2% โดยมีสาเหตุมาจากผลกระทบเชิงโครงสร้างและวัฏจักรทางเศรษฐกิจ
ส่วนในปีนี้ ยูเอ็นคาดว่าเศรษฐกิจจะขยายตัวเพียง 2.4% เนื่องจากภาวะเศรษฐกิจทั่วโลกโดยรวมได้สะดุดลง
ราคาสินค้าโภคภัณฑ์ที่ปรับตัวลดลง เงินทุนไหลออกปริมาณมาก และความผันผวนทางการเงินในตลาดที่เพิ่มขึ้นนั้น ส่งผลให้การขยายตัวในประเทศกำลังพัฒนาและประเทศเศรษฐกิจเปลี่ยนผ่าน ชะลอตัวแตะระดับต่ำสุดนับตั้งแต่เกิดวิกฤตการเงินทั่วโลก
ส่วนการลงทุนที่ขยายตัวในอัตราที่ชะลอลง และความไม่สอดคล้องกันระหว่างกิจกรรมในภาคการเงินและภาคอุตสาหกรรมนั้น เป็นปัจจัยสกัดการขยายตัวของเศรษฐกิจโลกด้วยเช่นกัน
นายเลนนี มอนเทียล ผู้ช่วยเลขาธิการฝ่ายกิจการสังคมและเศรษฐกิจของยูเอ็นกล่าวว่า “จำเป็นอย่างยิ่งที่ประเทศทั่วโลกจะต้องเพิ่มความพยายามด้านนโยบายที่แข็งแกร่งขึ้นและสอดคล้องกันยิ่งขึ้น เพื่อสร้างการขยายตัวทางเศรษฐกิจที่ยั่งยืน ครอบคลุม และมั่นคง ซึ่งจะเป็นกุญแจสำคัญสู่การบรรลุเป้าหมายการพัฒนาอย่างยั่งยืนในปี 2573”
เศรษฐกิจในกลุ่มประเทศพัฒนาแล้วจะได้รับแรงหนุนเพิ่มขึ้นในปี 2559 ขณะที่เศรษฐกิจในกลุ่มประเทศกำลังพัฒนาและประเทศเศรษฐกิจเปลี่ยนผ่าน คาดว่าจะดีดตัวขึ้นและค่อยๆ ฟื้นตัวต่อไป
ทั้งนี้ ยูเอ็นจะเปิดเผยรายงานฉบับเต็มในเดือนม.ค. 2559